Studielånet strakk ikke til, ble storselger av narkotika

20 år gammel begynte han å selge marihuana fordi han ikke klarte å leve av pengene fra Statens Lånekasse.

Publisert Publisert 20. august 2015

Denne artikkelen er over fem år gammel

Fra sommeren 2013 til februar 2014 solgte mannen halvannet kilo marihuana til en rekke ungdommer i Bergen. Han fikk inndratt 200.000 kroner som retten mener er penger som stammer fra narkotikasalget.

I retten forklarte han at han solgte stoff dette fordi han ikke hadde nok penger til å leve av. Han gikk på skole i Bergen og fikk stipend og lån, men dette strakk altså ikke til, og han begynte å selge marihuana, ifølge en fersk dom fra Gulating lagmannsrett.

Bergen tingrett idømte mannen 150 timer samfunnsstraff, til tross for at han ble funnet skyldig i grov narkotikaforbrytelse. Det likte ikke politiet.

— Vi anket dommen fordi vi mener straffen var altfor mild. Normalreaksjon i slike saker er ubetinget fengsel. Han har solgt store mengder narkotika til ungdomsmiljøet i Bergen, sier Sylvia Myklebust, politiadvokat ved Hordaland politidistrikt.

I Gulating ble mannen dømt til fengsel i syv måneder. Det synes Myklebust er en riktig straff. Kaj Wigum er forsvarer for mannen, men var ikke kjent med dommen.

Publisert Publisert: 20. august 2015 15:12